
 3.5.2019
 BG
 Официален вестник на Европейския съюз
 L 116/5
 РЕГЛАМЕНТ ЗА ИЗПЪЛНЕНИЕ (ЕС) 2019/687 НА КОМИСИЯТА
 от 2 май 2019 година
 за налагане на окончателно антидъмпингово мито върху вноса на някои стоманени продукти с органично покритие с произход от Китайската народна република вследствие на преглед с оглед изтичане на срока на действие съгласно член 11, параграф 2 от Регламент (ЕС) 2016/1036 на Европейския парламент и на Съвета
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 11, параграф 2 от него,
 като има предвид, че:
 1. ПРОЦЕДУРА
 1.1. Действащи мерки
 (1)
 Със своя Регламент за изпълнение (ЕС) No 214/2013 (2) Съветът наложи окончателно антидъмпингово мито върху вноса на някои стоманени продукти с органично покритие с произход от Китайската народна република („Китай“, „КНР“ или „разглежданата държава“). Действащите понастоящем антидъмпингови мита варират от 0 % до 26,1 % („първоначалните мерки“). Разследването, което доведе до налагането на първоначалните мерки, се нарича по-долу „първоначалното разследване“.
 (2)
 Със своя Регламент за изпълнение (ЕС) No 215/2013 (3) Съветът наложи изравнително мито върху вноса на някои стоманени продукти с органично покритие с произход от Китай. Действащите понастоящем изравнителни мита варират от 13,7 % до 44,7 %.
 (3)
 Равнището на комбинираните мита варира от 13,7 % до 58,3 %.
 1.2. Започване на преглед с оглед изтичане на срока на действие на мерките
 (4)
 След като се публикува известието за предстоящото изтичане на действащите антидъмпингови мерки (4), на 13 декември 2017 г. Комисията получи искане за започване на преглед с оглед изтичане на срока на действие на тези мерки съгласно член 11, параграф 2 от основния регламент. Искането бе подадено от Европейското сдружение на производителите на стомана (EUROFER) от името на производители, които представляват над 70 % от общото производство на Съюза на някои стоманени продукти с органично покритие („заявителя“). Като основание за искането е изтъкната вероятността изтичането на срока на действие на окончателните антидъмпингови мерки да доведе до повторно възникване на дъмпинга и вредата от него за промишлеността на Съюза.
 (5)
 На 14 март 2018 г. Комисията обяви с известие, публикувано в Официален вестник на Европейския съюз (5) („известието за започване на преглед“), започването на преглед с оглед изтичане на срока на действие на антидъмпинговите мерки съгласно член 11, параграф 2 от основния регламент.
 (6)
 С известие, публикувано в Официален вестник на Европейския съюз на 14 март 2018 г. (6), Комисията също така обяви започването на преглед с оглед изтичане на срока на действие съгласно член 18 от Регламент (ЕС) 2016/1037 на Европейския парламент и на Съвета (7) на окончателните изравнителни мерки, действащи по отношение на разглеждания продукт с произход от Китай.
 1.3. Разследване
 1.3.1. Разследван период в рамките на прегледа и разглеждан период
 (7)
 Разследването относно продължаването или повторното възникване на дъмпинга обхвана периода от 1 януари 2017 г. до 31 декември 2017 г. („разследван период в